Nege registrasiepunte bly gesluit weens protesoptredeSuid-Afrikaners kan die naweek registreer vir die verkiesing (Foto: DA KZN, Twitter) Altesame nege van die 23 151 registrasiepunte en -sentrums regoor die land kon nie Sondag oopmaak nie hoofsaaklik weens protesoptredes oor swak dienslewering. Die Onafhanklike Verkiesingskommissie (OVK) sê die tweede dag van die kieserregistrasienaweek het andersins goed verloop met 29 305 kiesers wat teen vanoggend reeds geregistreer het om op 1 November hul kruisie te plaas. Dit is bykomend tot die 598 000 registrasies wat Saterdag op die eerste dag van die kierserregistrasienaweek aangemeld is. Kate Bapela, woordvoerder van die OVK, sê altesame 39 519 kiesers het intussen op die kommissie se aanlyn portaal geregistreer om te stem. Dié portaal bly tot Maandag middernag oop en die OVK moedig Suid-Afrikaners aan wat nie tydens die kieserregistrasienaweek geregistreer het nie, om van dié fasiliteit gebruik te maak. Aansoeke om spesiale stemme open ook Maandag terwyl die benoeming van kandidate vir die munisipale verkiesing Dinsdag om 17:00 sal sluit.